Vestfold og Telemark fylkeskommune

Postboks 2844

3702 SKIEN

 Stokke, 21. september 2020

**Høringssvar Regional planstrategi – «Å utvikle Vestfold og Telemark - verdiskaping gjennom grønn omstilling»**

Jordvern Vestfold viser til høringsbrev datert 24.06.2020 og den regionale planstrategien 2020-2024.

Jordvern Vestfold registrerer at «Verdiskaping gjennom grønn omstilling» skal være en overskrift for utviklingen av vår region. Det er et svært godt utgangspunkt for oss som ønsker å ta vare på matjorda, som jo er grunnlaget for svært stor verdiskaping i vår region!

Jfr. AgriAnalyses rapport 9-2017 «Vestfolds grønne næringsliv – verdiskaping i landbruket og matindustrien».

Jordvern Vestfold har brukt mye ressurser på Regional Plan for bærekraftig arealpolitikk (RPBA) i Vestfold og vi har vært spente på hvordan Vestfold og Telemark Fylkeskommune vil forholde seg til den og tilsvarende areal og transportplan i Telemark. Nå registrerer vi at disse to planene skal videreføres i denne perioden. Vi håper mange av de gode føringene for jordvernet som ligger i dagens planer blir videreført, men tolker fylkeskommunen dithen at fokus i første omgang skal være å *gjennomføre* gjeldende planer. Det er bra. Vi ønsker samtidig allerede nå å påpeke noe som Vestfold og Telemark skal være veldig oppmerksomme på; *FNs bærekraftmål og forholdet til jordvern.*

Vi registrerer nemlig at FNs bærekraftmål skal være førende for planprosessene framover. Dessverre synes det som at jordvernet (som kanskje tydeligst kommer fram i bærekraftmål 2 og 12) drukner når kommuner og fylkeskommuner skal prioritere hvilke av FNs bærekraftmål som skal løftes fram som særlig viktige. Det er blant annet dokumentert i en rapport Nordlandsforskning har laget («Strekk i laget: En kartlegging av hvordan FNs bærekraftmål implementeres i regional og kommunal planlegging», NF rapport nr 7/2020). Når vi ser på hjemmesida og i plandokumentene som er på hørings synes vi selv Vestfold og Telemark fylkeskommune, som forvalter landets beste matjord, har valgt å fokusere på helt andre ting enn jordvern når dere har prioritert deres bærekraftmål!

Jordvern Vestfold synes de konkrete og regionale målene om bærekraft som Vestfoldsamfunnet har blitt enige om i RPBA fortsatt må løftes høyt. Noen av bærekraftprinsippene som har vært diskutert mest i Vestfold, og som er tydeligst slått fast gjennom RPBA, knytter seg til:

1. en effektiv og god (i folkehelseperspektiv) utnyttelse av allerede asfalterte areal.
2. vern av den svært verdifulle matjorda som omkranser alle byer og tettsteder i Vestfold.

Selv om vi nå er slått sammen med Telemark er disse prinsippene like viktige å følge framover. Vi håper også at Telemark følger opp samfunnsmålet i RPBA om at matjordarealet skal være økt i 2040 selv om dette ikke er nedfelt i deres areal- og transportplan.

Videre håper vi også at Vestfold og Telemark fylkeskommune ved neste rullering kan slå fast det samme som flertallet i vårt nye fylkesting har slått fast i sin samarbeidsplattform; Vi skal ha en nullvisjon for nedbygging av matjord!

Vennlig hilsen

**Hans Huseby,**

leder i Jordvern Vestfold